E je plui di une assoluzion plene chê che e je rivade ae fin de vicende judiziarie che e à colpît intal 2003 il cuotidian in lenghe basche Egunkaria. Cun di fat, i àn coventât siet agns, ma ae fin la Audiencia Nacional spagnole, la stesse di dulà che la vicende e jere partide, e ricognòs che “la ipotesi acusatorie e jere artificiose” e che si jere partîts di une tesi precostituide. La sentence dal orghin judiziari spagnûl no dopre il tiermin montadure, ma il sens che si ‘nt rigjave al è propit chel. Se la acuse fate indenant cuintri dal cuotidian in lenghe basche e jere chê di jessi un imprest tes mans di ETA, la sentence e dîs a clâr che: “la vision limitade e falade che e calcole dut ce che al è leât al euskara e ae culture pandude ta cheste lenghe come alc di sburtât e / o controlât di ETA e à puartât, intal procès penâl, a di une leture falade dai dâts e dai fats e ae inconsistence de imputazion”. In pratiche, il procès inviât al jere imbastît su prejudizis e tesis precostituidis e no su elements di prove e, e dîs la Audiencia Nacional, nol varès nancje mai vût di scomençâ. Chê azion judiziarie, invezit, e à obleât il cuotidian a sierâ, lu à disprivât des sôs risorsis umanis e economichis, de sô sede e dai siei machinaris: un dam grandonon pe societât basche che si à ricjatade, dibot, cence l’unic cuotidian par euskara. Dome une grande mobilitazion popolâr cuntune racuelte di fonts straordenarie e à permetût tal zîr di trê mês di partî cuntun gnûf cuotidian in lenghe basche (Berria). I responsabii dal gjornâl arestâts de Guardia Civil a son stâts torturâts: un fat che, ancje se no in maniere esplicite, ancje la Audiencia Nacional e à vût di ricognossi inte sô sentence. Par chei fats, però, nissun al à ancjemò paiât. Cun di plui, sul fonts, a restin tantis altris vicendis judiziariis che a àn colpît realtâts associativis, culturâls, informativis e politichis baschis simpri su la fonde de teorie de vicinance a ETA e che a spietin inmò che la veretât e vegni ricognossude de magjistrature spagnole.
Font: Gara, 13/04/10; El País, 13/04/10
fur_Latn oci_Latn